ASIYESIKIA LA MKUU HUVUNJIKA GUU
 
Hamida alikuwa msichana mrembo, mwenye macho ya ninja. Umbo lake zuri liliwavutia wengi. Uso wake ulikuwa uking'ara kama mbalamwezi. Licha ya umbo na uzuri wake, alikuwa msichana mwenye tabia nzuri. 

Wazazi wake walikuwa maskini hawakuwa na kazi wala bazi. Kazi yao ilikuwa ya kijungu jiko. Ilikuwa ni nadra kwa kina Hamida kuwaka moto. Hata hivyo, licha ya umasikini wao, walimfunza mtoto wao jinsi ya kuishi na watu kwa tabia nzuri. 

Shuleni, walimu na wanafunzi walimpenda Hamida. Alikuwa kidosho aliyekuwa akifanya bidii masomoni Alikuwa akiwasaidia wenzake wakiwa na shida nao wanafunzi walimpenda sana na kusaidiana naye. Hakusita kuwauliza walimu wake maswali alipokuwa na shida yoyote. Hamida alikuwa mfano mwema kwa jamii nzima. Wahenga na wahenguzi hawakutupaka mafuta kwa mgongo wa chupa walipolonga, mumunye huharibikia ukubwani. Hamida alipofika darasa la sita, mienendo yake ilibadilika ghafla. Alikuwa haambiliki hasemezeki. Alianza kuvuta mkia darasani. Hakuwasikiliza walimu walipomkanya. 

Hamida alishikana na kundi la wasichana waliokuwa na tabia mbaya. Hakuwa akiwaheshimu wazazi wake. Alikuwa akirudi nyumbani usiku huku akiwa amelewa. Hamida na wenzake walikuwa wakienda kwenye vilabu na kunywa vileo. Huko kwenye vilabu, walikuwa wanakunywa pombe na kulewa chakari. 
Mwishowe waliishia kufanya mapenzi na wanaume waliokuwa nao. Walimu walipoona maji yamezidi unga, waliona heri wawaite wazazi wa Hamida. Walipoitwa, walielezewa mambo anayofanya mwana wao. Wazazi wake walisema kuwa tabia hiyo pia waliona imechipuka kwa mwana wao. Wakaafikiana kuwa wamuite na wamuongeleshe. 
Hamida alipofika ofisini, hakuwasalimia hata waliokuwa mle ndani. Aliingia na kuketi bila hata ruhusa. Wazazi wake na walimu walibaki kuduwaa. Alikuwa Hamida mwingine si yule aliyekuwa na adabu na heshima. Alipoketi aliwaambia wazazi na walimu wake shida yao. 
Walikuwa hawana budi ila kusema. Wazazi wake walimeza mate machungu. Mwalimu mkuu alianza kumwelezea kilichofanya hadi akaitwa. Alimsikiliza kwa makini. Alipomaliza Hamida alitamka mbele ya wazazi wake na walimu kuwa wasifuatilie maisha yake, kila mtu apambane na hali yake. 
Machozi yaliwatiririka wazazi wake mara mbili mbili. Walihuzunika sana kuona jinsi mtoto wao alivyoharibika. Wote hawakuwa na budi ila kumwacha dunia imtawale. Kila mtu aliacha ulimwengu umfunze. Baada ya hayo yote Hamida alitoka ofisini na kwenda zake. Wazazi wake pia walitoka na kwenda manzilini kwao. 
Baada ya hapo, Hamida alienda kwao na kuchukua nguo zake na kusema kuwa anawaachia kinyumba chao kibovu na anaenda kuishi mjini raha mstarehe. Hamida pia aliacha kuenda shuleni. Alishikana na marafiki zake na hao wakaenda kuponda mali. 
Walipofika mjini, Hamida alipata mzee na kumwambia kuwa angependa awe mkewe. Kwa kuwa mzee alikuwa ana pesa marafiki zake walimwambia amkubalie. Naye hakusita, akamkubalia na kwenda kwake. Alipofika kwa mzee yule, alijiona yuko peponi. Nyumbani mle mlikuwa na kila kitu. 
Baada ya mwezi mmoja, mwanamume yule aliaga dunia. Hamida akabaki mjane. Mali ambayo alikuwa nayo mwanamume yule ilikuwa si ya halali. Wenye mali walijitokeza na kuchukua mali yao. Habiba alibaki akiwa hana mbele wala nyuma. Alipowapigia maswahiba wake aliwakosa.
Hamida na alishikwa na ugonjwa. Hatimaye akaona heri aende hospitali . Alipofika hospitali daktari alimtibu na akapatikana alikuwa na ugonjwa  hatari usio na tiba wa ukimwi. Kumbe yule mwanamume aliyekufa alikuwa anaugua ukimwi. Marafiki zake walikuwa wanalifahamu hilo lakini hawakumwambia. 
Hamida alijuta lakini majuto ni mjukuu huna baadae. Wahenga hawakukosea waliposema mwenda tezi na omo marejeo ni ngamani. Baada ya kutoka hospitali, Hamida alirejea kwao. Wazazi wake walikua wameaga dunia. Hamida alikuwa amekonda kama sindano. 
Alikuwa na majonzi chungu nzima. Habiba alijuta kwa kuwasikiliza marafiki zake na kupuuza ushauri wa wavyele. Kwa sababu ya kudhoofika na kukosa chakula, Habiba alifuata njia iyo hiyo. Alifuata wazazi wake na mwanamume wake. Habiba aliaga dunia. Ama kweli asiyesikia la mkuu huvunjika guu. 

Question: Kwa nini alifuata njia iyo hiyo waliyofuata wazazi wake na mwanamume wake
Answer: Kwa sababu ya kudhoofika na kukosa chakula